Zephany Nurse: Beskuldigde pleitArgieffoto ŉ Vrou van Lavender Hill naby Kaapstad wat na bewering in 1997 ŉ pasgebore baba uit die Groote Schuur-hospitaal ontvoer en as haar eie grootgemaak het, het Dinsdag in die hooggeregshof in die stad gepleit. Zephany Nurse was net twee dae oud toe sy op 30 Maart 1997 uit die hospitaal verdwyn het. Die naam Zephany is aan haar gegee toe sy gebore is, maar die vrou wat haar grootgemaak het, het haar ŉ nuwe naam gegee. Die 50-jarige vrou, wie se naam nie genoem mag word nie om Zephany se nuwe identiteit te beskerm, het onskuldig gepleit op al die aanklagte teen haar. Die aanklagte sluit in ontvoering, bedrog en die oortreding van die Kinderwet. Die vrou staan tereg op aanklag van bedrog omdat sy glo die departement van binnelandse sake bedrieg het om ŉ geboortesertifikaat te bekom. Die aanklag van die oortreding van die Kinderwet volg nadat sy glo haarself verkeerdelik as Zephany se biologiese ma voorgedoen het en daardeur die kind en publiek mislei het. Volgens die klagstaat het die vrou bevriend geraak met Zephany se biologiese ma, Celeste, en haar in die hospitaal oortuig om Zephany aan haar te oorhandig sodat sy kon slaap. Toe die personeel Celeste later wakker gemaak het, het hulle haar ingelig dat haar babadogter vermis is. Ondanks ŉ landwye soektog na die dogter, is die kind eers verlede jaar gevind waar sy naby haar biologiese ma grootgeword het. Zephany se biologiese suster, wat in dieselfde skool as sy was, het glo agtergekom dat die ouer meisie baie soos sy lyk. Haar ouers het agterdogtig geraak en die polisie genader. DNS-toetse het bewys dat die meisie inderdaad Zephany Nurse is wat al sedert 1997 vermis is. Die vrou wat Zephany grootgemaak het, is kort daarna in hegtenis geneem. Die saak duur voort. Lees die vorige berigte oor Zephany Nurse op Maroela Media.